Joutsenon, Luumäen ja Sammonlahden hyvinvointiasemilla ajanvarauksettomat hoitajavastaanotot laajenevat

Joutsenon, Luumäen ja Sammonlahden hyvinvointiasemilla hoitajan ajanvarauksettoman vastaanoton aukiolot laajenevat 13.10.2025 alkaen useilla tunneilla pidemmiksi. Samassa yhteydessä näiden hyvinvointiasemien asiakaspalvelun tukena toimineet asiointipalvelupisteet sulkeutuvat ja ovat viimeistä päivää avoinna 10.10.2025.

Kiireetön ja kiireellinen vastaanottotoiminta jatkuu Joutsenon, Luumäen ja Sammonlahden hyvinvointiasemilla ennallaan.

Ensisijaisesti terveysasioissa asiakkaita palvelee hyvinvointiasemien puhelinpalvelu 05 352 7260 (ma–pe klo 7–20). Hyvinvointiasemien puhelinpalvelussa tehdään hoidon tarpeen arviointi ja annetaan itsehoito-ohjeita tai tarvittaessa varataan aika ammattilaiselle.

– Kannattaa tutustua vaihtoehtoisiin tapoihin hoitaa asioita. Hyvinvointiasemien puhelinpalvelun tai digitaalisten kanavien, kuten Oma Ekhvan, kautta voi hoitaa helposti omia terveysasioitaan, vaikka kotoa käsin. Ohjaamme kyllä sitten yhteydenoton perusteella asiakkaan eteenpäin saamaan apua, kertoo palveluesihenkilö Rauni Tuononen.

– Tämän toiminnanmuutoksen tarkoituksena on saada lisättyä hoitajien kiireettömiä vastaanottoaikoja, koska niiden tarve on kasvanut. Samalla yhtenäistämme hyvinvointiasemien toimintaa, jatkaa palveluesihenkilö Pirkko Tuominen.

Lyhyissä hoitotoimenpiteissä palvelevan hoitajan ajanvarauksettoman vastaanoton aukiolo laajenee näillä kolmella hyvinvointiasemalla

Maanantaista 13.10. alkaen ajanvaraukseton hoitajan vastaanotto laajenee Joutsenon, Luumäen ja Sammonlahden hyvinvointiasemilla, ja palvelua saa ma–to klo 8.30–14.00, pe ja arkipyhien aattoina klo 8.30–13.00. Aiemmin vastaava palvelu oli tarjolla näillä hyvinvointiasemilla vain aamupäivän puolella muutamien tuntien ajan.

Hoitajan ajanvarauksettoman vastaanoton (walk-in) kesto on noin 10 minuuttia asiakasta kohden, ja se on tarkoitettu lyhyille hoitotoimenpiteille. Päivystyksellisiä asioita ei niillä hoideta. Asiakkaat otetaan vastaan saapumisjärjestyksessä. Ajoittain voi esiintyä ruuhkautumista. Sairaanhoitajan ajanvarauksettomalle vastaanotolle voi tulla ilman ajanvarausta, kun asiana on mm.

yksittäiset rokotukset (influenssa- ja Covid-19-rokotukset vain ajanvarauksella)

punkin poistot

yksittäiset injektiot

korvahuuhtelut (Huomaa: Laita pehmittävät korvatipat etukäteen.)

ompeleen tai hakasten poistot (rajatusti).

Tietoa myös muiden hyvinvointiasemien hoitajan ajanvarauksettoman vastaanoton palveluajoista näet hyvinvointiasemat-nettisivultamme.

Oma Ekhvan kautta hoidat asioitasi ajasta ja paikasta riippumatta

Useasti asiointi hoituu kotoa käsin myös digitaalisessa palvelussamme Oma Ekhvassa. Oma Ekhvassa voi asioida terveyteen, hyvinvointiin ja turvallisuuteen liittyvissä asioissa, ja asioinnin voi tehdä myös läheisen puolesta. Suurin osa palveluista on käytössä 24/7. Osa palveluista on käytettävissä myös ilman tunnistautumista.

Lisätietoja:

Rauni Tuononen, palveluesihenkilö, puh. 040 651 5934, rauni.tuononen@ekhva.fi (Joutsenon, Sammonlahden ja Taipalsaaren hyvinvointiasemat)

Pirkko Tuominen, palveluesihenkilö, puh. 040 521 3925, pirkko.tuominen@ekhva.fi (Luumäen, Lemin ja Savitaipaleen hyvinvointiasemat)

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi (tavoitettavissa ma 29.9.2025 lähtien)